
Donacajo di Morto 


Pos vagir dum kelka tempo en la vakua stradi, Andre venis e sideskis an la rivo di la Seine, ed 
observis la aquo paleskanta apud la kolino ube Lucie, lua amorato, rezidabis dum la dii di joyo 
ed espero. 

De longe il ne esabis tante kalma. Ye ok kloki il balnis. Pose il eniris manjerio ye la Palaco 
Royala, e, vartante la repasto, regardis la publika jurnali. II lektis en la Courrier de l'Egalite la 
listo di kondamnita personi exekutita sua la Placo di la Revoluciono ye la duadek-e-quaresma 
Floreal. 

II repastis kun bona apetito. Pose il levis su e regardis en spegulo, por vidar ke lua vestaro 
esis ordinata, e kad il havis mieno tranquila, ed il marchis kun lejera pazo trans la fluvio a mikra 
domo konstitucanta la angulo di la stradi Seine e Mazarine. 

Ibe rezidis Civitano Lardillon, Deputita Akuzanto Publika ye la Tribunalo Revolucionala, 
homo komplezema quan Andre konocabis kom kapucina monako ye Angers, e kom violentoza 
Republikisto ye Paris. 

II sonigis la klosho. Pos plura minuti di silenco, vizajo aparis dop mikra gicheto, e Civitano 
Lardillon, prudenta certiginta la nomo e su-teno di sua vizitanto, fine apertis la pordo. II havis 
dika vizajo koloroza, brilanta okuli, humida boko e reda oreli. Ilua figuro esis quale homo 
bonhumoro ma timida. II duktis Andre aden la unesma chambro di sua domo. 

Sur mikra ronda tablo, repasto esis aranjita por duo. Andre remarkis hano, pasteto, shinko, 
poto de hepato grasa e galanteno de kolda karni. Sur la plankosulo sis boteli de vino koldetigis 




en sitelo. Ananaso, fromaji e konservita frukti kovris la mantelo di la kameno. Boteli de 
alkoholajo esis pozita sur skribotablo inkombrita per faski de paperi. Tra la mi-apertita pordo di 
la vicina chambro on povis vidar lito desneta. 

"Civitano Lardillon", dicis Andre, "me venas por demandar favoro de vu." 

"Civitano, me esas pronta grantar ol, se ol ne detrimentas la sekureso di la Republiko." 

"La favoro quan me demandas de vu" ridetante dicis Andre, "konkordas tote bone kun la 
sekureso di la Republiko, e kun ta di vu ipsa". 

Ye signo da Lardillon, Andre sideskis. "Civitano Deputito", il dicis, "vu savas ke de du yari me 
esas konspiranta kontre vua amiki, e ke me esas la autoro di skriburo titulizita La Altari di Timo. 
Vu nule favoros me per arestor me. Vu nur facas vua devo. Do to ne esas la favoro quan me 
demandas de vu. Ma askoltez me: me amoras, e mea amorato esas enkarcerigita.". 

Lardillon inklinis sua kapo por montrar ke il aprobis ca sentimento. 

"Me savas ke vu esas homo simpatioza, Civitano Lardillon, e me pregas vu unionar me ad 
elu quan me amoras, e sendez me quik a Port Libre". 

"Ha! Ha!" dicis Lardillon, kun rideto an sua labii, qui esis ambe subtila e ferma. "Esas plu 
kam vivo, to quon vu demandas de me. Civitano: esas feliceso!" Extensante sua brakio ye la 
laterodi la lito-chambro, il klamis: "Epicharis! Epicharis!" 

Homino alta e brunhara aparis, brakii e kolo deskovrita, en kamizo e jupo, kokardo sur elua 
kapo. 

"Mea nimfo," dicis Lardillon ad el, tirante el adsur sua genuo, "regardez la vizajo di ca 
civitano, e nultempe obliviez ol. Quale ni, Epicharis, il havas sentimenti di alta qualeso; quale 
ni, il savas ke separeso esas lo maxim granda di omna malaji. II deziras irar a la karcero ed a la 
gilotino kun sua amorato. Epicharis, ka ni povas refuzar ca favoro por il?" 

"No," dicis la yunino, frapetante la vangi di la Revolucionala monako. 

"Tu dicis lo, mea deino. Ni mustas helpar ca du vera amoranti. Civitano Andre Germain, 
donez a me vua adreso, e vu dormos ca-nokte en karcero." 

"Ni interkonsentas pri to," dicis Andre. 

"Ni interkonsentas pri to," respondis Lardillon, donante ad il sua manuo. "Venez e trovez 
vua amorato, e dicez ad el ke vu vidis Epicharis en la brakii di Lardillon. Ca pikturo parturez 
brilanta pensi en via kordii!" 

Andre respondis ke forsan il povus trovar imaji plu emociganta, ke il tamen esas 
gratitudoza, e regretas ke il ne povas esperar donar ad il, lor lua foyo, irga favoro. 

"Humaneso ne bezonas irga rekompenso", dicis Lardillon. II levis su, e presante Epicharis an 
sua kordio, pluse dicis, "Qua savas kande nia foyo venos? Intertempe, ni drinkez! Civitano, ka 
vu volas prenar parto ye nia repasto?" 

Epicharis dicis ke to esus galanta, e tenis Andre ye la brakio. Ma il furtatre ekiris, portante la 
promiso di la Deputito di la Akuzanto Publika. 




En la Regno di Teroro 


Kande me eniris, Pauline de Luzy donis a me sua manuo. Dum momento ni restis silencoze. 

Elua sharpo ed elua palia chapelo jacis neglijeme sur berjero. Sur la espineto esis apertita "La 
Prego di Orfeo." Irante a la fenestro, el regardis la suno sinkanta en sango-reda cielo. 

"Siorino," me fine dicis ad el, "ka vu memoras to quon vu dicis, du yari ante ca dio ipsa, ye la 
pedo di ca kolino? Ka vu memoras kande vu levis vua manui quale profeto e predicis ca dii di 
krimino e teroro? Vu haltigis la vorti di amoro sur mea labii, e vu dicis, 'Vivez e kombatez por 
yusteso e liberesol'" 

Pauline de Luzy restis silencoze. 

"Siorino," me duris," de kande vua kara manuo indikis la voyo, me iris adavane sen-time. 
Me obediis vu, e facis omno quon me povis facar per mea skriburi e mea diskursi. Dum du yari 
me kombatis kontre la hungroz-aspektanta agitanti qui seduktas la populo per konvulsala 
demonstradi di fingata amo, e la sen-kuraji qui esas pronta sakrifikar omno a ti qui probable 
ganos povo -" 

El haltigis me per gesto e facis signo a me por askoltar. Ni pose audis, flotacanta tra la bon- 
odoranta aero di la gardeno, ube la uceli kantis, distanta krii di morto. 

"La patibulo por la aristokrato! Fixigez lua kapo sur piquo!" 

Pala e sen-mova, el stacis, fingro sur sua boko. 

"Li persequas ula desfortunoza homo," me dicis. "Dum singla nokti e jorni ca serchadi ed 
aresti procedas en Paris. Forsan li intencas hike forsar la pordo. Me mustas departar, altre me 
forsan kompromisos vu. Quankam me esas nur poke konocata en ca parto di la urbo, me esas, 
en la nuna tempo, gasto danjeroza." 

"No! Restez kun me!" el dicis. 




La krii itere plaudis la tranquila vesperala aero. Mixata inter la krii esis la sono di marchanta 
pedi e pafadi. 

La homo-amaso proximeskis, e me povis audar voci krianta: 

"Stopez omna pordi e pordegi, por ke la kanalio ne povas eskapar!" 

Siorino du Luzy semblis divenar tante plu kalma, quante plu proxima venis la danjero. 

"Ni acensez a la supera etajo," el dicis. "Ni povos vidar inter la stori to quon extere 
eventas." 

Ma, jus apertinte la pordo, ni vidis sur la fluro homo kun terorigata vizajo, lua denti klakanta 
e lua genui inter-frapanta. 

"Salvez me! Celez me!" il dicis per voco sufokata. "Li esas ibe.... Li forsis mea pordego ed 
eniris mea gardeno.... Li venas...." 

Siorino de Luzy vidis ke esis Planchonnet, la olda liber-pensero, qua rezidis en la vicina 
domo. 

"Ka mea koquisto vidis vu envenar?" el questionis, per basa voco. "La homino apartenas a la 
Terorista partiso!" 

"Nulu vidis me." 

"Dankez Deo, mea kara vicino!" dicis siorino de Luzy. 

El tiris il aden sua lito-chambro e me sequis li. Esis necesa pensar pri, esis necesa trovar, 
celo-loko en qua el povis shermar Planchonnet dum plura dii, od adminime plura hori, til ke ti 
qui serchis il esis tedata da sua sercho. Aranjesis ke me guatez, e ke se me donus averto, nia 
povra amiko quik departus per la latera pordo di la gardeno. 

Intertempe il ne havis suficanta forteso por rekte stacar. La homulo esis debila ed astonata. 
II esforcis dicar a ni ke lu, la enemiko di omna sacerdoti e regi, nun esas akuzata pri konspirir 
kontre la Republikala Konstituco ... Lo esas abomininda kalumno ... La vereso esas ke Lubin 
persekutis il pro pura odio; Lubin, qua esis lua buchisto, quan il cent foye deziris flogar pro 
vendar karno kun pezo mankanta, e qua nun esas la politikala chefo di la quartero en qua il 
antee havis echopo. 

Susurante la nomo di sua enemiko per voco strangulala, il pensis ke il vidas Lubin ipsa e 
celis sua vizajo en sua manui. La fakto esis ke on povis audar ulu acensanta la eskalero. Siorino 
de Luzy rigle klozis la pordo, e shovis la oldulo adop skreno. Ulu frapis extere e demandis eniro. 
Pauline rikonocis la voco. Esis elua koquisto. La muliero kriis ke la municipala oficisti esas ye la 
pordego kun la Nacionala Guardo e deziras facar serchado di la domo. 

"Li dicas," pluse dicis la muliero, "ke Planchonnet fugis adhike. Me savas ke il ne facis to, e 
ke vu ne protektus tala kanalio. Tamen li ne kredas me." 

"Nu, li enirez!" kriis siorino di Luzy tra la pordo. "Li serchez la tota domo de la kelero til la 
atiko." 

Dum ke ca parolado eventis, povra Planchonnet esvanis dop la skreno, ube me rivivigis il, 
kelke desfacile, per jetar aquo adsur lua kapo. 

"Fidar a me, mea amiko," tre tranquile dicis Pauline ad il, kande il riganabis koncio. 
"Memorez ke homini esas tre injenioza." 



E pose, tote tranquile, quale se el okupis su pri ula domala, diala tasko, el kelke tiris sua lito 
de la alkovo, e formovis la lit-kovrilo, e kun mea helpo aranjis la tri matraci en ula fasono, por 
lasar spaco inter la maxim alta e la maxim basa, ye la latero an la muro. 

Dum ke el facis ca aranji, lauta bruiso di boti e ligna shui e fusil-krosi e rauka voci eruptis ye 
la eskalero. Esis minuto terorigiva por ni trio. Ma la bruiso gradoze acensis adsuper nia kapi, e 
ni parkomprenis ke la Nacionala Guardo, duktata da la revolucionala koquisto, komencale iris 
por explorar la atiko. La plafono krakis sub lia pedi, e ni povis audar lia minaci, lia pedo-frapi e 
bayoneto-pulsi an la parieti. 

Ni itere respiris; ma ni mustis hastar. Me helpis Planchonnet insertar su aden la spaco inter 
la matraci. Ma siorino de Luzy sukusis sua kapo kande lo esis facata; nam la lito, tale 
desordinita, semblis esar objekto tre suspektema. 

"Me mustas enirar," el dicis. 

El regardis la horlojo: esis ankore sep kloki vespere. El parkomprenis ke semblus ne 
naturala, esar tante frue en lito. Pri la pretexto ke el esis malada, ton on ne darfis konsiderar: 
lua koquisto nemediate komprenusta artifico. 

Do dum plura instanti el restis en meditado. Pose tranquile, simple, kun augusta kandideso, 
el desvestizis su avan me ed eniris la lito, e dicis a me forprenar mea boti, mea vestono e mea 
kravato. 

"Vu mustos esar mea amoranto e lasar li surprizar ni. Kande li decensos, vu ne havabos 
tempo decante vestizar vu. Vu mustos apertar la pordo en vua kamizo, kun vua hararo 
desneta." 

Nia aranji jus esinte kompleta, la trupi kliktis adinfre de la atiko, blasfemanta e asaltanta. La 
desfelica Planchonnet esis sizata da tanta aceso di tremado ke il agitis la lito. Pluse, lua 
respirado tante stertoris en sua guturo, ke li mustis audar ye la fluro lua sonadi. 

"Esas domajo," susuris siorino de Luzy. "Me esis tante kontenta pro mea mikra artifico. 
Tamen ni ne desesperez, e Deo sokursez ni!" 

Ruda pugno agitis la pordo. 

"Qua esas ibe?" questionis Pauline. 

"La reprezenteri di la naciono." 

"Ka vi ne povas vartar dum nur un minuto?" 

"Apertez la pordo, altre ni forsos ol!" 

"Irez e desriglagez ol, mea karo." 

Subite, pro ulsorta miraklo, Planchonnet cesis tremar ed imitar la morto-stertoro. 

Lubin, la antea buchisto, esis la komencala eniranto, portanta lua sharpo e sequata da dek- 
e-du piquo-viri. II alternante regardis fixe siorino de Luzy e me. 

"Pesto!" il kriis. "Ni trublas paro de amoranti! Pardonez ni, mea karo!" 

Pose, turnanta vers la guardani: 

"Vi vidas quale la aristokrati okupas sua tempo! Nur la republikisti irge egardas etikaleso!" 

Ma malgre lua vertuoza posturo, la ne-expektata ceno pozis il aden bona humoro. Sidante 
sur la lito, il prenis la mentono di mea bela kompano. 



"Tamen," il dicis, "ca bela labii ne esis facita nur por murmurar pregi dum singla jorni e 
nokti. To esus regretinda. Ma la Republiko ante omno! Ni serchas la trahizanto Planchonnet. II 
esas hike, me esas certa pri to. Me mustas trovar il e gilotinagar il. To establisos me!" 

"Traserchez la chambro se vu volas," dicis siorino de Luzy. 

Li regardis sub la mobli ed en la vest-armori e komodi, li stekis sua piqui sub la lito, e mem 
exploris la matraci per sua bayoneti. 

Lubin gratis sua orelo e regardis me per la angulo di sua okulo. Siorino de Luzy, timante ke 
questiono ne-oportuna forsan esus pozata a me, dicis: 

"Mea karo, tu konocas la domo tam bone kam me! Prenez la klefi e guidez sioro Lubin tra 
omno. Yes, montrez a la sioro omno." 

Me duktis li adinfre a la kelero, ube li falis super la brul-ligni e drinkis pasable granda- 
nombra boteli devino. 

Pose, Lubin ruptis, per la kroso di fusilo, la plena bareli de vino, ed, abandoninte la kelero 
inundata da vino, donis la departo-komando. Me iris kun li til la pordego; pose retro-kurante 
me dicis a siorino de Luzy ke ni esas salvita. 

Ye la informeso, el inklinis sua kapo super la spaco inter la lito e la muro, e vokis: 

"Sioro Planchonnet! Sioro Planchonnet!" 

Febla sospiro respondis ad el. 

"Dankez Deo!" el kriis. "Sioro Planchonnet, vu donis terorigiva pavoro a me. Me kredis ke vu 
esas mortinta!" 

Pose turnanta su a me: 

"Mea povra amiko, vu qua prenis tanta plezuro dicante a me, de tempo a tempo, ke vu 
amoras me - vu ne pluse dicos tale a me, ka?" 





Printempo en la Yaro Du 


I 

La pordo-gardisto klozis la pordego di la karcero dop la antea komtino Fanny d'Avenay, 
"arestita kom demarsho di publika sekureso," tale skribite en la karcerala registro, e fakte pro 
donir shirmo ad ula proskribita royalisti. Do ibe esis el en la anciena strukturo ube, en olima 
tempi, la solitari di Portuo Royala juis kune sua solitareso; la revolucionisti povabis transformar 
ol a karcero sen chanjar irgo. 

Sidante sur benko dum ke la registristo skribis elua nomo, el pensis: 

"Pro quo Tu lasas omno co eventar, ho Deo, e quon Tu demandas de me?" 

La gardestro aspektis desafabla prefere kam maligna, e lua filiino, beleta yunino, charmive 
portis la blanka boneto, kun kokardo e trikolora nodo. La viro duktis Fanny aden granda korto, 
en la centro di qua stacis eleganta akacio. Ibe el vartis dum ke on preparis lito e tablo por el en 
chambro ube kin o sis altra karceranini ja esis amasigata. Nam la edifico esis tro plena. Vane ol 
evakuis singladie sua ecesajo aden la tribunalo revolucionala ed aden la gilotino. Singla-die la 
komitati itere plenigis ol. 

En la korto Fanny vidis yuna homino en-sekanta literi sur la kortico di la arboro, e rikonocis 
Antoinette d'Auriac, sua amiko di yuneso. 

"Tu hike, Antoinette?" 

"Tu hike, Fanny? Persuadez li pozartua lito apud la mea. Ni havos multo parolenda." 

"Yes, multo ... e Sioro d'Auriac, Antoinette?" 

"Mea spozulo? Vere, mea karo, me kelke obliviabis lu. To esis nejusteso di me. Lu sempre 
esis perfekta egarde lua traktado di me. Me kredas ke lu esas ul-ube en karcero ye la nuna 
tempo." 

"E quon tu facas ibe, Antoinette?" 

"St... Qua tempo esas? Se esas kin kloki, la amiko di qua la nomo me unionas a la mea sur 
ca arboro ne pluse vivas. Nam il iris ye dek-e-du kloki a la tribunalo revolucionala. II nomizesis 
Gesrin, ed esis voluntisto en la armeo di la Nordo. Me konoceskis lu ye ca karcero. Ni pasis 
kelka agreabla hori kune ye la pedo di ca akacio. II esis yuna viro di merito ... ma me mustas 
pensar pri tua chambro, mea karo." 

E prenante Fanny ye la tayo el hastigis el aden la chambro ube sua lito situesis, e persuadis 
la gardestro lasar kune la du amiki. Li konsentis frotar la fenestro ye la morga matino. 

La vesperala repasto, male preparita da koquisto patriotala ma mizeroza, prenesis komune. 
Singla karcerano adportis plado e ligna forketo e kuliero (metala kozi esis interdiktata) e 
recevis porciono de porkajo e kaulo. Ye ca ruda repasto Fanny vidis homini di qui la gayeso 
astonis el. Quale Siorino d'Auriac li tre sorgoze kuafabis su, ed esis gaye vestizita. Ombrizata da 
morto, li tamen agreable prenis sua vivo. Lia konversado koncernis aferi di galantajo, e Fanny 
balde konoceskis la intriguri qui esis texata e des-texata en la austera korto di la karcero, ube 
amoro esis pikata adavane da morto. Pose, posedata da ne-expresebla emoco, el sentis granda 
deziro presar la manuo di ulu en sua manuo. 


El memoris la viro qua amoris el ed a qua el ne submisabis su, e regreto tam kruela kam 
remorso penetris sua kordio. Lakrimi, tam ardoroza kam pasiono, decensis lua vangi. Per la 
lumo di la fumifanta lampo qua lumizis la tablo, el vidis sua kompani per okuli febrale brilanta, 
ed el pensis: 

"Ni omna mortos kune. Quale eventas lo, ke me esas trista e trublata ye la kordio, e ca 
homini prenas vivo e morto egale gaye?" 

Ed el ploris dum la tota nokto sur sua palio-matraco. 


II 

Duadek longa monotona dii pezoze preterpasis. La korto, ube amoranti venis serchante silenco 
ed ombro, esis abandonata en la vespero. Fanny, qua sufokis en la varmega aero di la koridori, 
ekvenis e sidis sur la gazonizita ter-amaso cirkondanta a trunko di la olda akacio-arboro qua 
ombrizis la tota korto. La akacio esis florifanta, e la brizo qua karesis ol divenis dolce 
parfumoza. Fanny vidis papero klov-agita an la kortico di la arboro, sub la literi en-sekita da 
Antoinette. Sur la papero esis skribita kelka versi da la poeto Vigee, qua anke esis un de la 
karcerani: 


U1 kordii, liber de pensi odioza, 

Docil viktimi di destino tenebroza, 
Kun gratitudo a ca protektant arboro, 
Obliviis mizero nia pro amoro. 

A habitanti di la plu sunoza hori, 
Protektez ca arbor di parfumoza flori! 
Ol quietigis e moderis desoleso: 

E ni en lua ombro havis feliceso. 


Lektinta ca versi, Fanny restis plena de pensadi. El memoris sua quieta, dolca yuneso, sua 
sen-amora mariajeso, kande elua mento, amuzita da muziko e poeziaji, esis okupata nur da 
serioza, sen-pasiona amikeso. Pose venis la galanta siorulo qua envelopabis el per sua amoro 
sen ganir el, e quan el nun deziregis en la silenco di la karcero. E kredante ke el mortos, 
profunda tribulo vinkis el, e sudoro di angoro emersis ye sua tempori. En sua tormento el levis 
sua ardoroza okuli vers la cielo plena de steli, e murmuris, dume tordante sua manui: 

"Mea Deo! Mea Deo! Ne lasez me cedar me a desespero!" 

Ye ca instanto lejera pazi venis vers el. Esis Rosine, la filiino di la gardestro, qua deziris 
parolar sekrete ad el. 

"Civitanino," dicis la beleta yunino ad el, "morge vespere, viro qua amoras vu vartos vu kun 
veturo, en la Avenue de l'Observatoire. Prenez ca paketo, ol kontenas kelka vesti quale ti qui 
me portas. Vu povos metar li en vua chambro ye la tempo di la vesperala manjo. Vu cirkume 
havas mea alteso, e havas blonda hararo quale me. En la tenebro on povus konfundar ni, la 


una kun la altra. Ula gardisto, qua esas mea amorato ed anke esas engajita en la komploto, 
venos a vua chambro ed adportos a vu la korbo kun qua me iras a la merkato. 

"Vu mustos decensar kun il per la eskalero qua duktas a la chambri di mea patro. II havos la 
klefo di la eskalero, e la pordo di nia loko esas nek klef-klozita nek gardata. Oportos nur ke vu 
evitas esar vidata da mea patro. Mea yuna viro inklinos su, lua dorso an fenestro, e parolos a 
vu, quale se lu parolus a me. II dicos, "Ne retrovenez tarde, Rosine, e ne esez raskaleto!" Vu 
mustos quiete ekirar aden la strado. Intertempe, me livos per la precipua pordego, e ni inter- 
renkontros en la veturo qua ekvehos kun ni." 

Askoltante ca vorti Fanny aspiris aero di printempo e desklozata agri. Per la tota esforco di 
lua korpo, plenega de vivo, el deziris libereso. El vidis e pre-savuris sua salvado de morto. E 
dum ke la ideo di amoro divenis mixata kun la anticipo di eskapo a refujeyo, el presis sua du 
manui sur sua kordio por represar sua impetuoza emoco di feliceso. Ma gradoze lua alta povo 
di reflektemeso dominacis lua emoci. Regardante tre atenceme la filiino di la gardestro, el dicis 
ad el: 

"Mea aminda yunino! Pro qua motivo vu devotigis vu en ca maniero a me? Vu ne konocas 
me!" 

"Vua amiko," respondis Rosine, "donos multa quanto de pekunio a me kande vu esos 
liberigata, e me pose mariajos me kun mea yuna viro, Florentin. Vu vidas, me laboras por me 
ipsa. Ma me esas plu pronta salvar vu kam salvar irga altra karcerano." 

"Me dankas vu pro vua bonvolado, mea yunino, ma pro quo vu esas interesata pri me?" 

"Pro ke vu esas tanta karo, e vua amiko multe chagrenas pro esar separita de vu. Nu, ni 
konkordas pri omno to, ka ne?" 

Fanny extensis sua manuo por prenar la paketo de vesti qua Rosine ofris ad el. Ma, subite 
retraktante sua manuo: 

"Rosine, ka vu savas ke esus morto por vu se ni esus deskovrata?" 

"Morto!" klamis la yunino. "Vu pavorigas me. Ho, no! Me ne savis to!" Pose, rapide ri- 
ganante sua kurajo, "Civitanino, vua amiko povos trovar celo-loko por me!" 

"Esas nula certa celo-loko en Paris. Rosine, me dankas vu pro vua devoteso a me, ma me ne 
povas aceptar lo." 

Rosine stacis astonegata. 

"Vu esos gilotinagata, Civitanino, e me ne povos esar mariajata kun Florentin!" 

"Yes, vu povos, Rosine. Me povos helpar vu pri to, sen aceptar vua ofro." 

"Ho, no! 01 esus furtita pekunio!" 

La yunino suplikis e ploris ed imploris dum plura minuti. El genu-pozis e klemis la bordumo 
di la vestaro di Fanny. 

Fanny de-pulsis el per sua manuo e for-turnis sua kapo. Luno-radio lumizis lua kalma, bela 
vizajo. 

La nokto esis charmiva; esis lejera vento. La arboro di la karcerani, sukusante sua 
parfumoza branchi, adinfre dispersis pala flori adsur la kapo di la voluntanta viktimo. 


FINO 



